Pärassaares on (praegu Jaan Kuressoni päralt olev) Kivisööda talu, mida ka Papileeri ja Hiirekulli taluks hüütakse. Seal on põllu sees kaks kivi: üks suurem, arvata kuus jalga ratasringi, pealt tasane; temast 8-9 jalga loode poole on teine, väiksem, kuid teravam ja kõrgem. Rahvajutu järgi olnud Põhja sõja ajal seal Suure-Jaani kirikuõpetaja Markus oma kogudusega leeris, sellest tulnud see Papileeri nimi. Vanemal ajal kasvanud seal tihe kuusemets, mida Papileeri metsaks nimetatud. Õpetaja pidanud nende kivide juures jumalateenistust, kusjuures tal suurem kivi altari ja väiksem kantsli aset täitnud.